Twee sterf toe trokke botsDie ongelukstoneel. Foto: Netcare 911 Twee mense is dood en ŉ derde insittende ernstig beseer nadat drie vragmotors Vrydagoggend op die R103 Nottingham-pad, suid van Mooirivier in KwaZulu-Natal, gebots het. Shawn Herbst, woordvoerder van Netcare 911, sê paramedici is omstreeks 06:10 na die toneel uitgeroep. Daar het hulle drie vragmotors aangetref wat in die botsing betrokke was. “Twee van die insittendes in een van die vragmotors is op die toneel dood, terwyl ŉ insittende van ŉ ander vragmotor in ŉ ernstige toestand was,” het hy gesê. “Die beseerde pasiënt het gevorderde noodbehandeling op die toneel ontvang voordat hy deur ŉ ander ambulansdiens na ŉ hospitaal geneem is.” Die oorsaak van die botsing is nog nie bekend nie en word ondersoek.